রূপমের ৬০তম একক সংগীত অনুষ্ঠানের অপেক্ষায় তার ভক্তরা

কলকাতা: জনপ্রিয় সংগীতশিল্পী রূপম ইসলামের(Rupam Islam) একক সংগীত অনুষ্ঠান ‘খাস একক'(Khash Ekak) আগামী ১৯ এপ্রিল ‘জিডি বিড়লা সভাঘর'(G D Birla Sabhaghar)-এ অনুষ্ঠিত হতে চলেছে। দীর্ঘ ১২ বছরের সংগীতজীবনে রূপমের ‘একক’ সিরিজের এটি হতে চলেছে ৬০ তম আসর। ‘খাস একক’ অনুষ্ঠানেই প্রকাশিত হবে রূপমের গানসংকলনের দ্বিতীয় খন্ড ‘গান সমগ্র ২’।
শিল্পী রূপম ইসলাম জানালেন, “৬০তম ‘একক’ অনেক অর্থেই ‘খাস’। ১২ বছর মানে হল একটা যুগ। সেই দিক থেকে ১২বছর ধরে মূলত অপরিচিত গান গাইবার বিকল্প মঞ্চ গড়ে তুলতে পেরেছি, যা ‘ফসিলস’-এর তুমুল জনপ্রিয়তার প্রতিস্পর্ধী— এবং প্রতিটি ‘একক’ পূর্ণ প্রেক্ষাগৃহের সম্মান পেয়েছে— এটা একটা খাস ব‍্যাপার। এটাকে সেলিব্রেট করতে আমি এমন কিছু পরিকল্পনা নিয়েছি যা সচরাচর ‘একক’-এ দেখা যায় না। অন্যদিকে আমার যাবতীয় গান খণ্ডে নিশ্চই ‘সমগ্র‘ করে করে প্রকাশ করছেন আনন্দ পাবলিশার্স। এই ‘গান সমগ্র’-এর দ্বিতীয় খণ্ড প্রকাশ পাবে এদিন। এই অনুষ্ঠানের সঙ্গে জড়িয়ে থাকবে ‘বোরোলীন’ এর নাম। রূপমের কথায়, “যার ঐতিহ্য ও মর্যাদা এবং ভাবমূর্তি ‘একক’-এর স্পিরিটের সঙ্গে অত‍্যন্ত সঙ্গতিপূর্ণ।”

আরও পড়ুন:মেঘনার নতুন ছবিতে প্রথমবার করিনা,জুটি বাঁধবেন পৃথ্বীরাজের সঙ্গে

২০১৩ সালের ২৫ জানুয়ারি, রূপম ইসলামের ৩৯তম জন্মদিনে মাত্র ৫০ জন শ্রোতা নিয়ে এক অন্তরঙ্গ সমাবেশ হিসেবে শুরু হওয়া ‘একক’ এখন শহর কলকাতার অন্যতম উল্লেখযোগ্য লাইভ কনসার্ট। রূপম ইসলামের এই অনুষ্ঠান তার স্বকীয়তায় এবং তীক্ষ্ণতায় মন জয় করেছে অগুনতি সঙ্গীতানুরাগীর। এখানে শিল্পী স্টেজে সম্পূর্ণ একা; গিটার, কিবোর্ড, ইউকুলেলে এবং হারমোনিকার মাধ্যমে শ্রোতাদের সঙ্গে সঙ্গীতের ঊর্ধ্বে এক বন্ধন তৈরি করেছেন।

‘একক’-এর নানা খুঁটিনাটি নিয়ে একটি সংগ্রহগ্রন্থও প্রকাশিত হয়েছে আগেই। সময়ের সঙ্গে এই অনুষ্ঠান ঘিরে গড়ে উঠেছে এক বিশেষ শ্রোতা-সম্প্রদায়। এই সন্ধ্যা সঙ্গীতের, স্মৃতির এবং একটি খাস যাত্রাপথের উদ্‌যাপনের, যা রূপম এবং তাঁর অনুরাগীদের আবার এক বন্ধনে বাঁধতে চলেছে।

রূপম ইসলামের ‘একক’ সামগ্রিক ভাবে তাঁর অনুরাগীদের কাছে এক অনন্য অভিজ্ঞতা। প্রেম এবং ক্ষতি, অবিচার এবং প্রতিরোধ, বিশ্বাস এবং ভণ্ডামি, বৃহত্তর কিছুর জন্য সংগ্রাম— এই বিষয়গুলো গানের হাত ধরে ‘একক’ এর পরিবেশনায় উঠে আসে, গান এবং দর্শনকে জীবন্ত করে তোলে। তাঁর কণ্ঠ এবং গিটার, কিবোর্ড, ইউকুলেলে,হারমোনিকা সব মিলিয়ে রূপম ইসলাম তাঁর আবেগকে সঙ্গীতে প্রতিধ্বনিত করেন। এটি কেবল একটি কনসার্ট-সিরিজ নয়, এ এক অনুভূতির মিলনক্ষেত্র।

২০১৩ সালের ২৫শে মে, আইসিসিআর অডিটোরিয়ামে তাঁর দ্বিতীয় একক কনসার্টে কলকাতা ক্লাসিক্যাল গিটার সোসাইটির প্রতিষ্ঠাতা অভীক সাহা এগিয়ে এসে ঘোষণা করেন, “বিপ্লব এসে গেছে।” এটা ছিল কেবল শুরু। এখন, ১২ বছরেরও বেশি সময় পরে, ‘একক’ আর কেবল একটি মঞ্চ নয়— এটি একটি আন্দোলন। কণ্ঠস্বর, আবেগ, সত্যের একটি আন্দোলন। এমন একটি সম্প্রীতি যেখানে প্রতিটি সুর, প্রতিটি গান এবং প্রতিটি হৃদয় এক হয়ে স্পন্দিত হয়।

মাঝে লকডাউনের সময়েও থেমে থাকেনি ‘একক’-এর জয়যাত্রা। অনলাইন ‘একক’ আয়োজিত হয়েছিল। তাঁর নিজের থাকার ঘর তখন রূপান্তরিত হয়েছিল স্টুডিওতে। অন্তর্জাল-মাধ্যমে অনুরাগীদের সঙ্গে যুক্ত থাকেন রূপম। ‘খাস একক’-এ প্রকাশ পাবে আনন্দ পাবলিশার্স থেকে প্রকাশিত “গান সমগ্র ২”, রূপম ইসলামের পূর্ণাঙ্গ গান সম্ভারের দ্বিতীয় খণ্ড। একশোটি নির্বাচিত গানকে নিয়ে গঠিত এই সংকলন তুলে ধরে তাঁর বহুমাত্রিক সঙ্গীতপথের নানান অধ্যায়। বিদ্রোহী রক থেকে শুরু করে হৃদয় ছুঁয়ে যাওয়া অ্যাকুস্টিক সুর— প্রতিটি রচনাই সংগীতকারের জীবনের একেকটি ক্ষণ, একেকটি সত্য, যা শব্দ ও সুরের ছোঁয়ায় রূপ পায় জীবন্ত অভিজ্ঞতার।